b'\n_START_ARTICLE_\nDru\xc5\xbeba\n_START_PARAGRAPH_\nDru\xc5\xbeba (ven. \xd0\x94\xd1\x80\xd1\x83\xcc\x81\xd0\xb6\xd0\xb1\xd0\xb0, suomeksi \xe2\x80\x9dYst\xc3\xa4vyys\xe2\x80\x9d) on Ven\xc3\xa4j\xc3\xa4lt\xc3\xa4 Eurooppaan johtavien \xc3\xb6ljyputkien verkosto. Se rakennettiin 1960-luvulla siirt\xc3\xa4m\xc3\xa4\xc3\xa4n raaka\xc3\xb6ljy\xc3\xa4 Volgan ja Uralin alueen \xc3\xb6ljyntuotantoalueelta SEV:iin kuuluneisiin Unkariin, T\xc5\xa1ekkoslovakiaan, Puolaan ja DDR:\xc3\xa4\xc3\xa4n._NEWLINE_\xc3\x96ljyjohto kulkee Tatarstanin Almetjevskista Samaran ja Brjanskin kautta Valko-Ven\xc3\xa4j\xc3\xa4n Mazyriin, jossa se jakautuu kahdeksi haaraksi. Pohjoinen haara johtaa Puolaan ja Saksaan, etel\xc3\xa4inen haara Ukrainaan, Slovakiaan, T\xc5\xa1ekkiin ja Unkariin. Brjanskin alueen Unet\xc5\xa1asta l\xc3\xa4htee sek\xc3\xa4 sivuputki Valko-Ven\xc3\xa4j\xc3\xa4n pohjoisosiin, Latviaan ja Liettuaan. T\xc3\xa4st\xc3\xa4 on k\xc3\xa4yt\xc3\xb6ss\xc3\xa4 nykyisin vain osuus Navapolatskiin Naftan-jalostamolle saakka._NEWLINE_Putkiston yhteispituus on 8\xc2\xa0900 kilometri\xc3\xa4, josta 3\xc2\xa0900 sijaitsee Ven\xc3\xa4j\xc3\xa4n alueella. Pumppuasemia on 46 ja v\xc3\xa4lipumppuasemia 38. Vuosittain putkiston kautta vied\xc3\xa4\xc3\xa4n Eurooppaan 66,5 miljoonaa tonnia \xc3\xb6ljy\xc3\xa4, josta 49,8 miljoonaa tonnia kulkee pohjoisen haaran kautta._NEWLINE_Ven\xc3\xa4j\xc3\xa4n osuuden putkistosta omistaa koko maan \xc3\xb6ljynsiirtoputkistoista vastaava Transneft-p\xc3\xb6rssiyhti\xc3\xb6 tyt\xc3\xa4ryrityksens\xc3\xa4 (OAO MN Druzhba) kautta._NEWLINE_Valko-Ven\xc3\xa4j\xc3\xa4n etel\xc3\xa4osan poikki kulkevasta \xc3\xb6ljyputken osuudesta vastaa yritys nimelt\xc3\xa4 Gomeltransneft Dru\xc5\xbeba. Valko-Ven\xc3\xa4j\xc3\xa4n pohjoisosaan Navapolatskiin johtava sivuhaara on puolestaan pienemm\xc3\xa4n Polotsktransneft Dru\xc5\xbeba -yhti\xc3\xb6n vastuulla._NEWLINE_Uuden BTS-2 \xc3\xb6ljynsiirtoputken on m\xc3\xa4\xc3\xa4r\xc3\xa4 johtaa osa t\xc3\xa4h\xc3\xa4n saakka Dru\xc5\xbeban kautta virranneesta \xc3\xb6ljyst\xc3\xa4 Ven\xc3\xa4j\xc3\xa4n omaan Suomenlahden vientisatamaan Ust Lugaan.'